ไทยรีแนะลุยประกันทรัพย์สิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

สำรวจพบตลาดยังเปิดกว้าง ลูกค้าบ้านชดเชยไม่ถึง10%
โพสต์ทูเดย์ — ไทยรี เผยตลาดประกันความเสี่ยงภัยทรัพย์สินบูม หลังเศรษฐกิจกระเตื้อง พบผู้ประกอบการคุ้มครองแค่ 22% 
แหล่งข่าวจากสมาคมประกันวินาศภัย เปิดเผยว่า สำนักวิจัยและสถิติ บริษัท ไทยรับประกันภัยต่อ (ไทยรี) ได้ทำการสำรวจจำนวนสถานประกอบการและสถานประกอบการที่มีประกันภัยทรัพย์สิน คือทั้งประกันอัคคีภัยและประกันความเสี่ยงภัยทรัพย์สินในทุกสาขาการผลิตเขตกรุงเทพมหานครและปริมณฑล จำนวน 819,910 แห่ง พบว่า สถานประกอบการทำประกันจำนวนทั้งสิ้น 187,050 แห่ง คิดเป็น 22.81% เท่านั้น
ในจำนวนนี้สาขาการผลิตอุตสาหกรรมทำประกันภัย 52,239 แห่ง มีสัดส่วน 44.44% เป็นแหล่งทำรายได้หลักให้กับบริษัทประกันภัย รองลงมาคือ สาขาการขายส่ง การขายปลีก และการซ่อมแซม มีจำนวน 70,306 แห่ง ที่ทำประกันภัย คิดเป็นสัดส่วน 18.84% อันดับสามคือ สาขาการขนส่ง สถานที่เก็บสินค้า และการคมนาคม จำนวน 8,565 แห่ง 
“เบี้ยประกันภัยทรัพย์สินในแต่ละปีจะมีประมาณ 1.2 หมื่นล้านบาท ลูกค้ากลุ่มใหญ่ 80% คือสถานประกอบการ ส่วนที่เหลือจะเป็นที่อยู่อาศัย ซึ่งยังมีโอกาสขยายได้อีก นี่ใช้ฐานตัวเลขปี 2551 เฉพาะในกรุงเทพฯ และปริมณฑลเท่านั้น ทำประกันแค่ 22.81% จากทั้งหมดกว่า 8 แสนแห่ง หากมีกลยุทธ์ทางการตลาดที่เหมาะสม เชื่อว่าจะสามารถขยายฐานลูกค้าเขตเมืองและต่างจังหวัดได้อีก โดยเฉพาะครึ่งปีหลัง 2553 ที่เศรษฐกิจโดยรวมเริ่มดีขึ้น” แหล่งข่าวเปิดเผย 
นอกจากนี้อีก 20% ของประกันภัยทรัพย์สินคือ ตลาดที่อยู่อาศัย ซึ่งในแต่ละปีมีมูลค่าเฉลี่ยสูงถึงกว่า 2,600 ล้านบาท ผลการรับประกันอยู่ในเกณฑ์ที่ดีมากโดยมีอัตราสินไหมทดแทนตั้งแต่ปี 25472551 เพียงแค่ 10% เท่านั้น การขยายตัวนี้ถือเป็นแหล่งรายได้ชั้นดี ทำให้บริษัทประกันภัยหลายแห่งหันมารุกฐานลูกค้าที่อยู่อาศัยกันเพิ่มขึ้น 
แหล่งข่าวระบุว่า ที่ผ่านมาแม้ว่า 80% ของเบี้ยประกันภัยทรัพย์สินจะมาจากสถานประกอบการ แต่ค่าสินไหมทดแทนก็สูงด้วย เพราะสถานประกอบการแต่ละประเภทจะมีความเสี่ยงที่แตกต่างกัน ซึ่งปัจจุบันแยกเป็น 3 กลุ่ม ตามระดับความเสียหาย คือ กลุ่มที่มีค่าสินไหมทดแทนเกิน 50% ของเบี้ยที่รับมา บางแห่งค่าสินไหมทดแทนพุ่งกว่า 2,000% เช่น โรงงานลงแป้งผ้า โกดังเก็บเหล็กเส้น แผ่นสังกะสี เบี้ยแค่ 2.25 ล้านบาท แต่จ่ายสินไหมทดแทนไป 6.6 ล้านบาท ส่วนโรงงานทำจุกขวด ผลิตภัณฑ์จากยาง ค่าสินไหมทดแทนสูงกว่า 1,000% 
ทั้งนี้ อัตราสินไหมทดแทนของการประกันความเสี่ยงภัยทรัพย์สินสูงกว่าอัคคีภัย เนื่องมาจากความคุ้มครองครอบคลุมสาเหตุของการเกิดภัยที่มากกว่าการประกันอัคคีภัย ทำให้ความถี่ในการเกิดความเสียหายที่เรียกร้องค่าสินไหมทดแทนได้ของการประกันความเสี่ยงภัยทรัพย์สินสูงกว่าอัคคีภัย จึงจำเป็นต้องใช้ความเชี่ยวชาญในการพิจารณารับประกันภัยสูง